ก.ล.ต. ผลักดันใช้ “single form” เอื้อผู้ลงทุนเปิดบัญชีสะดวก เริ่ม 1 ก.ค.64
ก.ล.ต. ผลักดันใช้ “single form” เอื้อผู้ลงทุนเปิดบัญชีสะดวก เริ่ม 1 ก.ค.64
10 มี.ค. 2564

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ร่วมกับคณะทำงานที่มีตัวแทนจากผู้เกี่ยวข้องในตลาดทุนทุกภาคส่วน ได้แก่ สมาคมบริษัทหลักทรัพย์ไทย สมาคมบริษัทจัดการลงทุน สมาคมธนาคารไทย สมาคมธนาคารนานาชาติ สมาคมประกันชีวิตไทย และตัวแทนผู้ประกอบธุรกิจที่ให้บริการซื้อขายหน่วยลงทุน ในการพัฒนาแบบฟอร์มมาตรฐาน (single form) ที่มีชุดข้อมูลเดียวกัน สำหรับการใช้เปิดบัญชีลงทุนในผลิตภัณฑ์ตลาดทุนทุกประเภทเป็นครั้งแรก
โดยได้เริ่มดำเนินโครงการมาตั้งแต่เดือนกันยายน 2562 ซึ่ง single form จะช่วยให้ผู้ลงทุนกรอกข้อมูลเปิดบัญชีเพียงครั้งเดียว เมื่อลงทุนในผลิตภัณฑ์ใดในตลาดทุน เช่น หุ้น ตราสารหนี้ กองทุนรวม หรือสัญญาซื้อขายล่วงหน้า และผู้ลงทุนยังสามารถนำชุดข้อมูลในแบบฟอร์มดังกล่าวไปใช้เปิดบัญชีกับผู้ให้บริการรายอื่นได้ด้วย
ทั้งนี้ เนื่องจากในปัจจุบันมีแบบฟอร์มหลากหลาย มีการขอให้กรอกข้อมูลจำนวนมากในรูปแบบที่แตกต่างกัน ทำให้ผู้ลงทุนต้องให้ข้อมูลซ้ำทุกครั้งเมื่อเปิดบัญชีใหม่ทำให้เกิดความไม่สะดวก single form จึงช่วยแก้ปัญหาดังกล่าว อีกทั้งผู้ลงทุนยังสามารถแจ้งผู้ประกอบธุรกิจที่มีระบบรองรับให้ส่งชุดข้อมูลการเปิดบัญชีไปยังผู้ให้บริการรายใหม่ผ่านระบบที่เชื่อมโยงระหว่างกันได้ เพียงรับรองความถูกต้องเป็นปัจจุบันของข้อมูลกับผู้ประกอบธุรกิจรายใหม่อีกครั้งหนึ่ง
โดยไม่จำเป็นต้องมาดำเนินการที่สาขา อันเป็นจุดเริ่มต้นของการเข้าสู่ตลาดทุนยุคดิจิทัล ซึ่งการพัฒนา single form เพื่อช่วยให้ผู้ลงทุนสามารถเปิดบัญชีได้อย่างสะดวกและรวดเร็ว เป็นส่วนหนึ่งของแผนยุทธศาสตร์ ก.ล.ต. ที่มุ่งเน้นขยายฐานผู้ลงทุนให้ประชาชนทั่วไปเข้าถึงบริการและผลิตภัณฑ์ในตลาดทุนได้ง่ายและสะดวกรวดเร็วมากขึ้น
ทั้งนี้ single form จะเริ่มใช้ตั้งแต่วันที่ 1 กรกฎาคม 2564 เป็นต้นไป ซึ่งผู้ประกอบธุรกิจจะต้องเตรียมระบบงานให้มีความพร้อม นอกจากนี้ ก.ล.ต. สนับสนุนภาคเอกชนในการดำเนินการพัฒนาระบบโครงสร้างพื้นฐานดิจิทัลกลาง (digital infrastructure) ซึ่งอยู่ระหว่างดำเนินการ หากแล้วเสร็จจะสามารถเชื่อมโยงผู้ให้บริการทุกแห่งและรองรับการถ่ายโอนข้อมูลระหว่างกันได้อย่างมีประสิทธิภาพ